Indik
1Ida Sang Prabu Salomo mapakayun jaga ngwangun Perhyangan Agung genah nyungsung Ida Sang Hyang Widi Wasa, miwah ngwangun puri pabuat ida ngraga.
2Ida ngandikayang pangayah sane ngajang lakar sareng pitung dasa tali akehipun, miwah pangayah sane ngandik batu ring pagunungan wenten ulung dasa tali akehipun. Samalihipun wenten pangenter sareng tigang tali tigang atak diri sane ngamongang pakaryane punika.
3Ida Sang Prabu Salomo tumuli ngutus utusan nangkil ring Ida Sang Prabu Hiram, ratune ring Tirus, saha kadulurin atur sapuniki: “Ledang idewa taler mapakardi ring titiang, pateh sakadi pakardin idewane marep ring ajin titiange Sang Prabu Daud, rikala idewa ngaturin ida taru aras buat anggen ida ngwangun purin idane.
4Sane mangkin titiang mamanah ngwangun Perhyangan buat ngluihang Ida Sang Hyang Widi Wasa, Widin titiange. Perhyangane punika jaga dados genah sane suci, genah kaulan titiange miwah titiang ngaturang sembah ring Ida, masrana morbor menyan kastanggi, genah titiange terus-tumerus jaga ngaturang roti suci ring Ida, genah titiange ngaturang aturan maborbor nyabran semeng miwah sore, kadi asapunika taler ring rahina Sabate, ring Rerainan Bulan Barune, miwah rerainan sane lianan, buat ngluihang Ida Sang Hyang Widi Wasa, Widin titiange. Ida sampun nitahang wong Israele mangda nglaksanayang indike punika salami-laminipun.
5Titiang mamanah jaga ngwangun Perhyangan sane ageng, santukan Widin titiange agungan ring Widi sane lianan.
6Sujatinipun, nenten wenten anak sane mrasidayang ngwangun Perhyangan pabuat Ida Sang Hyang Widi Wasa, santukan yadiastun langite punika linggah pisan taler nenten jaga mrasidayang mamuat Ida. Duaning punika, kadi asapunapike antuk titiang jaga ngwangun Perhyangan pabuat Ida, sajawining wantah jaga dados genah titiang morbor menyan pabuat Ida Sang Hyang Widi Wasa.
7Sane mangkin icenja titiang tukang-tukang sane uning ngukir, pande mas, perak, temaga miwah besi, miwah uning makarya wastra ungu, biru miwah barak. Ipun jaga makarya sareng-sareng ring tukang-tukang sane saking Yehuda miwah Yerusalem, sane kaselik antuk ajin titiange Sang Prabu Daud.
8Titiang uning, kadi asapunapi indik kaduegan undagi-undagi druene, duaning punika icenja titiang taru aras, cemara miwah cendana sane saking Gunung Libanon. Titiang nyadia jaga ngutus kaulan titiange buat nyarengin kaula druene,
9sajeroning nyawisang taru sane akeh punika, santukan Perhyangan sane jaga wangun titiang punika patut ageng tur ngangobin.
10Pabuat sangun tukang-tukang druene, titiang jaga ngaturin idewa trigu kalih tali ton, gandum kalih tali ton, toya anggur samas tali liter miwah minyak saitun samas tali liter.”
11Ida Sang Prabu Hiram ngaturin Ida Sang Prabu Salomo surat pasaur, sane dagingipun kadi asapuniki: “Santukan Ida Sang Hyang Widi Wasa asih sueca ring kaulan Idane, Ida sampun ngadegang idewa dados ratun kaulan Idane punika.
12Pujija Ida Sang Hyang Widi Wasa, Widin Israele, sane ngwentenang akasa miwah pretiwine. Ida sampun ngicen Ida Sang Prabu Daud putra sane wicaksana, widagda miwah weruh ring saluiring paindikan. Sane mangkin putran idane punika mapakayun jaga ngwangun Perhyangan pabuat Ida Sang Hyang Widi Wasa, miwah puri pabuat ida ngraga.
13Titiang jaga ngaturin idewa tukang sane wicaksana tur widagda, sane mawasta Huram.
14Memennyane kawit saking suku Dan, miwah bapanipune jadma uedan Tirus. Ipun uning makarya barang-barang sane malakar antuk mas, perak, temaga, besi, batu miwah taru. Ipun uning taler makarya wastra biru, ungu, barak miwah lenen. Ipun uning makarya ukir-ukiran mawarni-warni, miwah nuut saananing gambar sane karsayang. Becik taler ipun makarya sinarengan ring tukang-tukang idewa tur sinarengan ring anake sane makarya ring ajin idewa, Sang Prabu Daud.
15Duaning punika, sane mangkin icenja titiang trigu, gandum, toya anggur miwah minyak saitun sane sampun janjiang idewa punika.
16Ring Gunung Libanon titiang jaga ngebah sakancan taru aras sane arsayang idewa, raris akit-akitang titiang sakadi rakite, tumuli anyudang titiang ring segarane ngantos rauh ring Yope. Saking irika idewa mrasidayang ngambil tur makta taru-taru punika ka Yerusalem.”
Wewan
17Ida Sang Prabu Salomo raris nyacah jiwan sawatek wong sunantara sane magenah ring jagat Israel, pateh sakadi cacah jiwa sane pecak kamargiang antuk ajin idane Sang Prabu Daud. Irika tumuli kapanggih wenten wong sunantara 153.600 diri sane magenah ring jagat Israel.
18Saking pantaran wong sunantara punika, 70.000 nikayang ida ngajang reramon, 80.000 nikayang ida ngandik batu ring pagunungan, miwah 3.600 dados pangenter sane ngamongang pakaryane punika.
ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn